ஐக்கிய மக்கள் சுதந்திர முன்னணி, ஐக்கிய தேசியக் கட்சி ஒன்றிணைந்த தேசிய அரசாங்கம் தொடர்ந்தும் கொண்டு செல்லப்படுமாயின் பாராளுமன்றத்தில் எதிர்க்கட்சியாக தமிழ்த்தேசியக் கூட்டமைப்பு உருவெடுக்கும்.
அமர்தலிங்கத்தினால் ஏற்பட்ட அச்சுறுத்தல் இனி ஒரு போதும் இடம்பெற அனுமதிக்கக்கூடாது என தெரிவிக்கும் ஐக்கிய மக்கள் சுதந்திர முன்னணியின் பங்காளிக்கட்சியான தூய்மையான ஹெல உறுமய யாருக்கும் திறக்காத சர்வதேச கதவுகள் எதிர்க்கட்சிக்காக திறக்கும் அதற்காக தமிழ் தேசியக் கூட்டமைப்பு காத்திருப்பதாகவும் தெரிவித்தது.
முன்னாள் ஜனாதிபதி மஹிந்த ராஜபக் ஷவை மீண்டும் அரசியல் மேடைக்கு கொண்டுவரும் முயற்சியில் ஐக்கிய மக்கள் சுதந்திர முன்னணியின் பங்காளிக் கட்சிகளின் தலைவர்களான வாசுதேச நாணயக்கார, தினேஸ் குணவர்த்தன, உதய கம்மன்பில, மொஹமட் முசம்மில் ஆகியோரினால் மேற்கொள்ளப்பட்ட செய்தியாளர் சந்திப்பு நேற்று முன்தினம் கொழும்பில் இடம்பெற்றது. இதன் போது கருத்து தெரிவித்த தூய்மையான ஹெல உறுமய கட்சியின் பொதுச் செயலாளர் உதய கம்மன்பில கருத்து தெரிவிக்கையிலேயே மேற்கண்டவாறு தெரிவித்தார். அவர் மேலும் குறிப்பிட்டதாவது;
அரசியல் குழப்பங்கள் நாளுக்கு நாள் அதிகரித்துக்கொண்டே செல்கின்றன பிரதான இரண்டு கட்சிகளும் ஒன்றிணைந்து புதிய அரசாங்கத்தினை உருவாக்கியுள்ளன. ஐக்கிய தேசியக் கட்சியின் இருக்கமான கூண்டினுள் ஐக்கிய மக்கள் சுதந்திர முன்னணி சிக்கிக்கொண்டுள்ளது. இது நாட்டிற்கு பாரிய அச்சுறுத்தலாகவே அமையும். பிரதான இரு கட்சிகளும் ஒன்றிணைந்து அரசாங்கத்தினை அமைப்பதால் பாராளுமன்றில் எதிர்க்கட்சியாக தமிழ் தேசியக் கூட்டமைப்பு உருவாகும். 1983 இல் தமிழ் மக்களுக்கு எதிராக சிங்களவர்கள் கலவரமொன்றினை நடத்தினர். இதில் குறிப்பிட்ட அளவு தமிழ் மக்கள் பாதிக்கப்பட்டனர். அப்போது பாராளுமன்றில் எதிர்க்கட்சி தலைவராக இருந்த தமிழர் விடுதலை கூட்டணியின் அமிர்தலிங்கம் இவ்விடயத்தினை சர்வதேசம் வரை கொண்டு சென்றார்.
இதனால் ஏற்பட்ட விளைவுகளுக்கு இன்றுவரை எம்மால் பதில் சொல்லமுடியாதுள்ளது. அவ்வாறானதொரு நிலையில் தமிழ்த் தேசியக் கூட்டமைப்பு எதிர்பார்க்கும் விடயங்களை சர்வதேசம் வரை கொண்டு சென்று நாட்டை சீரழித்துவிடும்.
யாருக்காகவும் திறக்காத கதவுகள் எதிர்க்கட்சிக்காக திறக்கும். அதுவும் பிரிவினைவாதிகளுக்காக சர்வதேச கதவுகள் எப்போதும் திறக்கும்.
எனவே, நாட்டை பிரிவினைக்குட்படுத்தாது சரியான கட்சி அரசியலை மேற்கொள்ள வேண்டுமாயின் ஐக்கிய மக்கள் சுதந்திர முன்னணி தனித்து இயங்க வேண்டும் எனவும் தெரிவித்தார்.